Борис Младенов-Young
Славей нежно цяла нощ ми пя…

chitanka.info

Славей нежно цяла нощ ми пя

под прозореца на розов храст…

Слушах полубуден песента

и си мислех, че сънувам аз.

Чудна песнопойка — сомнамбул!

Кой я знае откъде дойде.

Откога не съм гласа й чул,

сякаш са изтекли векове.

Няма вече птици в този край.

Хората изсякоха леса.

Ручеят пресъхна… Месец май

не донесе слънце и цветя.

Славеят замлъкна призори,

отлетя и веч не се вести.

Сидни, Австралия — 2011 г.

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.